ਜੈਸਿਕਾ ਲਾਲ
ਜੈਸਿਕਾ ਲਾਲ (5 ਜਨਵਰੀ 1965 - 29 ਅਪਰੈਲ 1999) ਨਵੀਂ ਦਿੱਲੀ ਵਿੱਚ ਇੱਕ ਮਾਡਲ ਸੀ। 29 ਅਪਰੈਲ 1999 ਨੂੰ, ਉਸਦੀ ਗੋਲੀ ਮਾਰ ਕੇ ਹਤਿਆ ਕਰ ਦਿੱਤੀ ਗਈ ਜਦੋਂ ਉਹ ਇੱਕ ਭੀੜ ਭਰੀ ਉੱਚਵਰਗੀ ਪਾਰਟੀ ਵਿੱਚ ਇੱਕ ਬਾਰਮੇਡ ਵਜੋਂ ਕੰਮ ਕਰ ਰਹੀ ਸੀ। ਦਰਜਨਾਂ ਗਵਾਹਾਂ ਨੇ ਕਾਤਲ ਦੇ ਰੂਪ ਵਿੱਚ ਹਰਿਆਣਾ ਦੇ ਇੱਕ ਧਨੀ ਕਾਂਗਰਸ ਨੇਤਾ ਵਿਨੋਦ ਸ਼ਰਮਾ ਦੇ ਬੇਟੇ ਸਿੱਧਾਰਥ ਵਸ਼ਿਸ਼ਠ ਉਰਫ ਮਨੂੰ ਸ਼ਰਮਾ ਦੀ ਨਿਸ਼ਾਨਦੇਹੀ ਕੀਤੀ ਸੀ। ਸੱਤ ਸਾਲ ਚਲੇ ਮੁਕ਼ਦਮੇ ਦੇ ਬਾਅਦ 21 ਫਰਵਰੀ 2006 ਨੂੰ, ਮਨੂੰ ਸ਼ਰਮਾ ਅਤੇ ਹੋਰ ਕਈ ਲੋਕਾਂ ਨੂੰ ਬਰੀ ਕਰ ਦਿੱਤਾ ਗਿਆ ਸੀ। 18 ਦਸੰਬਰ 2006 ਨੂੰ ਦਿੱਲੀ ਹਾਈ ਕੋਰਟ ਨੇ ਹੇਠਲੀ ਅਦਾਲਤ ਦੇ ਫ਼ੈਸਲੇ ਨੂੰ ਉੱਕਾ ਹੀ ਉਲਟਾਉਂਦਿਆਂ ਉਸ ਨੂੰ ਉਮਰ ਕੈਦ ਦੀ ਸਜ਼ਾ ਸੁਣਾ ਦਿੱਤੀ ਸੀ। ਹੇਠਲੀ ਅਦਾਲਤ ਵੱਲੋਂ ਮਨੂ ਸ਼ਰਮਾ ਨੂੰ ਬਰੀ ਕਰ ਦੇਣ ਤੋਂ ਬਾਅਦ ਆਮ ਜਨਤਾ ਵਿੱਚ ਬਹੁਤ ਰੋਸ ਜਾਗਿਆ ਅਤੇ ਮੀਡੀਆ ਨੇ ਵੀ ਇਸ ਕੇਸ ਦੌਰਾਨ ਵਰਤੀਆਂ ਕੁਤਾਹੀਆਂ ਦੀ ਖੂਬ ਚਰਚਾ ਸ਼ੁਰੂ ਕਰ ਦਿੱਤੀ ਸੀ। ਹਾਈ ਕੋਰਟ ਨੇ ਘਟਨਾ ਨਾਲ ਸਬੰਧਤ ਸਬੂਤ, ਇਸ ਗੱਲ ਦੀ ਤਸਦੀਕ ਕਿ ਕਾਰਤੂਸ ਅਤੇ ਵਾਹਨ ਦਾ ਮੁੱਖ ਦੋਸ਼ੀ ਨਾਲ ਸੰਬੰਧਿਤ ਸੀ ਅਤੇ ਘਟਨਾ ਤੋਂ ਬਾਅਦ ਮਨੂ ਸ਼ਰਮਾ ਦੇ ਵਿਵਹਾਰ, ਇਸ ਮਾਮਲੇ ਵਿੱਚ ਪੁਲੀਸ ਵੱਲੋਂ ਕੋਈ 92 ਨੁਕਤਿਆਂ ਉੱਪਰ ਵਰਤੀ ਗਈ ਢਿੱਲ ਨੂੰ ਅਧਾਰ ਬਣਾਉਂਦਿਆਂ ਆਪਣਾ ਫੈਸਲਾ ਦਿੱਤਾ ਸੀ। ਮੀਡੀਆ ਅਤੇ ਜਨਤਾ ਦੇ ਜਬਰਦਸਤ ਦਬਾਅ ਦੇ ਬਾਅਦ, ਅਭਯੋਜਨ ਪੱਖ ਨੇ ਅਪੀਲ ਕੀਤੀ ਅਤੇ ਦਿੱਲੀ ਉੱਚ ਅਦਾਲਤ ਨੇ ਕਾਰਵਾਈ ਦਾ ਪ੍ਰਬੰਧ ਫਾਸਟ ਟ੍ਰੈਕ ਉੱਤੇ ਦੈਨਿਕ ਸੁਣਵਾਈ ਦੇ ਨਾਲ 25 ਦਿਨਾਂ ਤੱਕ ਕੀਤਾ ਸੀ। ਹੇਠਲੀ ਅਦਾਲਤ ਦੇ ਫੈਸਲੇ ਨੂੰ ਕਾਨੂੰਨਨ ਨੁਕਸਦਾਰ ਪਾਇਆ ਗਿਆ, ਅਤੇ ਮਨੂੰ ਸ਼ਰਮਾ ਨੂੰ ਜੈਸਿਕਾ ਲਾਲ ਦੀ ਹੱਤਿਆ ਕਰਨ ਦਾ ਦੋਸ਼ੀ ਪਾਇਆ ਗਿਆ ਸੀ। ਫਿਰ ਮਨੂ ਸ਼ਰਮਾ ਨੇ ਦਿੱਲੀ ਹਾਈ ਕੋਰਟ ਦੇ ਫ਼ੈਸਲੇ ਨੂੰ ਸੁਪਰੀਮ ਕੋਰਟ ਵਿੱਚ ਚੁਣੌਤੀ ਦਿੱਤੀ ਜਿਸ ਦੀ ਸੁਣਵਾਈ ਜਸਟਿਸ ਪੀ.ਸੱਤਸ਼ਿਵਮ ਅਤੇ ਜਸਟਿਸ ਸਵਤੰਤਰ ਕੁਮਾਰ ਦੇ ਬੈਂਚ ਨੇ ਕੀਤੀ। ਪਰ 21 ਅਪਰੈਲ 2010 ਨੂੰ ਮਾਣਯੋਗ ਸੁਪਰੀਮ ਕੋਰਟ ਨੇ ਜੈਸਿਕਾ ਲਾਲ ਹੱਤਿਆ ਕਾਂਡ ਦੇ ਮੁੱਖ ਦੋਸ਼ੀ ਮਨੂ ਸ਼ਰਮਾ ਦੀ ਉਮਰ ਕੈਦ ਦੀ ਸਜ਼ਾ ਬਰਕਰਾਰ ਰੱਖਣ ਬਾਰੇ ਫੈਸਲਾ ਸੁਣਾਇਆ।